## La Generalitat commemora el Dia Internacional de les Persones Refugiades amb un acte en record als més de 90 milions de persones desplaçades

*** Representants institucionals, del cos consular, així com d’entitats del tercer sector s’han reunit en el MUVIM per a rememorar este dia que se celebra cada 20 de juny
* El director general de Diversitat, Stephane Soriano, ha destacat les polítiques d’acollida i suport a les persones refugiades que impulsa el Consell**

La Vicepresidència Segona i Conselleria de Serveis Socials, Igualtat i Habitatge ha celebrat esta setmana el Dia Internacional de les Persones Refugiades amb un acte commemoratiu, en el qual representants institucionals, del cos consular, així com d’entitats del tercer sector, han fet una crida a tots els països del món perquè no obliden les més de 90 milions de persones desplaçades dels seus països d’origen per conflictes armats, pobresa, persecucions polítiques o orientació sexual.

L’acte, celebrat dimarts passat i organitzat per la Direcció General de Diversitat, va reunir més de 70 persones, en el Museu Valencià de la Il·lustració i la Modernitat (MUVIM), amb l’objectiu de rememorar la declaració del 20 de juny com a Dia Mundial del Refugiat per l’Assemblea General de les Nacions Unides.

Amb l’objectiu de visibilitzar les persones que viuen en condició de refugiats, a l’espera d’asil en altres països, l’esdeveniment va comptar amb la lectura d’un manifest per un xiquet i una xiqueta ucraïnesos i una taula redona en la qual van participar representants d’organitzacions d’ajuda al refugiat.

El director general de Diversitat, Stephane Soriano, va destacar en la seua intervenció les polítiques d’acollida i suport a les persones refugiades que impulsa el Consell, en col·laboració amb la societat civil i les entitats que desenvolupen el seu treball en l’àmbit del refugi.

“Es tracta d’accions basades en l’empatia i en el reconeixement dels drets fonamentals dels refugiats, així com de polítiques que garantixen els principis de solidaritat i respecte dels drets humans arreplegats i ratificats en el si de les Nacions Unides”, va assegurar. El director general, a més, va posar en relleu el compromís, el treball i el suport de les entitats que treballen en el sector de les persones refugiades.

Així mateix, va ressaltar que “volem continuar treballant amb tots vosaltres i agrair-vos la vostra col·laboració. Volem comptar amb la vostra experiència i el vostre bon fer i volem ajudar-vos perquè pugue**u continuar desenvolupant el vostre treball”.**

Ajudes i programes de migració i refugi

En este sentit, un dels objectius del Consell és garantir que les persones fugides dels seus països se senten acollides i respectades a la Comunitat Valenciana i visquen amb plena garantia dels seus drets.

Per això, des de la Direcció General de Diversitat es desenvolupa, entre altres, el programa per a la igualtat i la inclusió de persones migrants; es concedixen ajudes directes a persones desplaçades d’Ucraïna, i es destinen inversions al Programa de patrocini comunitari.

A més, des de les oficines PANGEA es presta atenció a persones migrants i el servici ATLAS oferix informació en matèria de migració i refugi. Igualment,destaca el decret de creació del Consell Consular de la Comunitat Valenciana per la Generalitat.

Totes estes iniciatives estan dirigides a aconseguir la inclusió de persones migrants i refugiades amb l’objectiu que puguen reiniciar les seues vides i, quan les condicions els ho permeten, tornar als seus països d’origen amb èxit.

Fecha: 22/06/2024